Y ri Jesús rucꞌuan cꞌa el ri cruz.
Riyaꞌ ruchapon cꞌa el bey,
riche (rixin) chi napon pa ruwiꞌ jun juyuꞌ.
Ri juyuꞌ riꞌ achiꞌel rubakil rujolon (ruwiꞌ) caminek nibix chare.
Y pa quichꞌabel ri israelitas Gólgota rubiꞌ.
Tek xeꞌapon cꞌa pa ruwiꞌ ri juyuꞌ riꞌ,
xquibajij cꞌa ri Jesús chuwech ri cruz.
Y chupan cꞌa ri hora riꞌ,
can queriꞌ chukaꞌ xban chique ye caꞌiꞌ chic achiꞌaꞌ.
Y pa quinicꞌajal ri ye caꞌiꞌ achiꞌaꞌ ri ye bajin chuwech ri quicruz,
chiriꞌ cꞌa xyaꞌox (xyaꞌ) wi ri Jesús bajin chuwech ri cruz.
Y ri Pilato ri aj kꞌatbel tzij,
cꞌo cꞌa jun tzij ri xutzꞌibaj el chuwech jun tzꞌalan ri xcꞌojeꞌ pa ruwiꞌ ri cruz.
Ri tzij cꞌa ri cꞌo el chuwech ri tzꞌalan nubij cꞌa:
JESUS AJ NAZARET,
QUI-REY RI ISRAELITAS,
nichaꞌ.
Ri tzij riꞌ,
qꞌuiy cꞌa chique ri israelitas yetzꞌeto ca,
ruma ri acuchi (achique) ri xbajix wi ri Jesús chuwech ri cruz,
xa can nakaj chare ri tinamit Jerusalem.
Y ri tzij riꞌ,
can pan oxiꞌ cꞌa chꞌabel ri tzꞌiban wi el.
Can tzꞌiban cꞌa pa quichꞌabel ri israelitas,
pa quichꞌabel ri aj Grecia y pa quichꞌabel chukaꞌ ri winek aj Roma.
Yacꞌa ri principaliꞌ tak sacerdotes quiche (quixin) ri israelitas xbequichꞌojij chare ri Pilato:
Man ta xatzꞌibaj ri tzij ri nubij:
Qui-Rey ri israelitas;
ruma xa ma que ta riꞌ.
Xa tatzꞌibaj chi xa ya Riyaꞌ ri xbin chi qui-Rey ri israelitas,
xechaꞌ.
Pero ri Pilato xubij cꞌa chique ri principaliꞌ tak sacerdotes riꞌ:
Ri xintzꞌibaj yan,
can tzꞌibatal chic cꞌa riꞌ.
Ma nicꞌatzin ta cꞌa chi njel rubixic,
xchaꞌ chique.
Yacꞌa tek ri soldados quibajin chic ri Jesús chuwech ri cruz,
xebequicꞌamaꞌ cꞌa pe ri rutziak ri Jesús;
tziek ri ye quelesan ca chrij.
Ri tziek cꞌa riꞌ xquijech pa cajiꞌ y xquijech cꞌa chiquiwech.
Ruma ye cajiꞌ riyeꞌ.
Xa yacꞌa ri jun tziek ri nibix túnica chare,
ma jun rutꞌisbal (rutzꞌisbal).
Can pa ruquemic banon chare chi xa jun rubanic.
Rumariꞌ tek riyeꞌ xquibilaꞌ cꞌa chiquiwech:
Ma tikaretz (tikatzer) ta re jun tziek reꞌ.
Xa kojsaquin chrij riche (rixin) chi queriꞌ xa jun ri nucꞌuan el,
xechaꞌ.
Ri xbanatej cꞌa riqꞌui ri rutziak ri Jesús,
can tzꞌibatal wi ca chupan ri ruchꞌabel ri Dios tek nubij:
Xequijachalaꞌ ri nutziak chiquiwech
y chukaꞌ xesaquin chrij.
Y can queriꞌ wi xquiben ri soldados.
Ri chiriꞌ riqꞌui apo ri cruz ri bajin wi ri Jesús,
cꞌo cꞌa apo ri María ri ruteꞌ,
y chukaꞌ ri ruchꞌititeꞌ,
María ri rixjayil ri achi ri Cleofas rubiꞌ y cꞌo chukaꞌ apo ri María Magdalena.
Y tek ri Jesús xutzꞌet cꞌa pe ri ruteꞌ y ri rudiscípulo ri sibilaj nrajoꞌ,
xubij cꞌa chare ri ruteꞌ:
Nána,
ya laꞌ ntoc ca awal,
xchaꞌ.
Yacꞌariꞌ tek xubij cꞌa chukaꞌ chare ri rudiscípulo:
Ya ateꞌ laꞌ,
xchaꞌ chare.
Y ri discípulo can xunimaj wi ri xbix chare.
Rumariꞌ tek can ya cꞌa hora riꞌ xucꞌuex el ri María ruma ri discípulo riche (rixin) chi xbecꞌojeꞌ pa rachoch ri discípulo riꞌ.
Y ruma ri Jesús can retaman chic cꞌa chi ronojel xcꞌachoj yan y ruma can cꞌo chi nibanatej ronojel ri tzꞌibatal ca chupan ri ruchꞌabel ri Dios,
rumacꞌariꞌ xubij:
Chakiꞌj nuchiꞌ,
xchaꞌ.
Y chiriꞌ cꞌo cꞌa apo jun yabel yaꞌ nojnek riqꞌui chꞌomilaj ruyaꞌal uva.
Y ri soldados chupan riꞌ xquimubaꞌ wi el jun esponja,
y xquiyaꞌ el chutzaꞌn jun ti cheꞌ ri hisopo rubiꞌ,
y cꞌacꞌariꞌ xquiyaꞌ chare riche (rixin) chi nutzꞌub (nutzꞌubaj).
Y tek ri Jesús rutzꞌuban chic cꞌa ca ri chꞌomilaj ruyaꞌal uva,
Riyaꞌ xubij cꞌa:
Ya xcꞌachoj cꞌa ronojel.
Y can yacꞌariꞌ tek xulucubaꞌ pe ri rujolon (ruwiꞌ) y xujech ri ránima pa rukꞌaꞌ ri Dios y xcom ka.
Ri kꞌij riꞌ,
quinojel ri winek israelitas niquibanalaꞌ chic ruchojmil ronojel ri nicꞌatzin chique chupan ri nimakꞌij pascua.
Y rumariꞌ tek ri achiꞌaꞌ israelitas ri cꞌo quikꞌij xebe riqꞌui ri Pilato y xbequicꞌutuj chare riche (rixin) chi tikꞌip (tikꞌapux) caken ri yecꞌo chuwech cruz,
riche (rixin) chi queriꞌ yeꞌelesex cꞌa el chuwech ri cruz.
Ruma ma rucꞌamon ta cꞌa chi ri achiꞌaꞌ riꞌ yecꞌojeꞌ ca chuwech tak cruz chupan ri nimalaj nimakꞌij pascua y can uxlanibel kꞌij chukaꞌ.
Y ri soldados can xeꞌapon wi cꞌa quiqꞌui ri yecꞌo chuwech ri quicruz.
Xepe riyeꞌ xquikꞌip (xquikꞌapuj) cꞌa raken ri nabey y can queriꞌ chukaꞌ xquiben riqꞌui ri jun chic.
Yacꞌa tek xeꞌapon riqꞌui ri Jesús,
ma xquikꞌip (xquikꞌapuj) ta chic ri raken,
ruma xquitzꞌet chi xa caminek chic.
Astapeꞌ xquitzꞌet chi ri Jesús caminek chic,
jun cꞌa chique ri soldados xujuꞌ ri rutzaꞌn ri rulanza pa rupox (rucꞌalcꞌaꞌx) ri Jesús,
y can yacꞌariꞌ tek xbeꞌel pe quicꞌ y yaꞌ.
Y ri xtzꞌeto chi queriꞌ xbanatej,
can nukꞌalajsaj cꞌa,
y ri nukꞌalajsaj riyaꞌ can kitzij wi.
Ri can rutzꞌeton y retaman,
can kitzij wi ri nutzijoj chupan re wuj reꞌ,
riche (rixin) chi iwonojel riyix ninimaj chukaꞌ.
Ruma ri xbanatej,
can xbanatej riche (rixin) chi queriꞌ kitzij ntel ri nubij chupan ri ruchꞌabel ri Dios.
Ruma ri tzꞌibatal ca,
nubij:
Can majun cꞌa rubakil Riyaꞌ ri xtikꞌip (xtikꞌapux) ta.
Y cꞌo cꞌa jun chic chukaꞌ ri tzꞌibatal ca chupan ri ruchꞌabel ri Dios chrij ri Jesús,
y nubij:
Xtiquitzuꞌ cꞌa ri Jun ri xquitekꞌuj el ri ruchꞌacul.